## ПОКРАЈИНСКИ СЕКРЕТАРИЈАТ ЗА ОБРАЗОВАЊЕ, ПРОПИСЕ, УПРАВУ

## И НАЦИОНАЛНЕ МАЊИНЕ – НАЦИОНАЛНЕ ЗАЈЕДНИЦЕ

# **ИНФОРМАЦИЈА**

**О УПИСУ УЧЕНИКА У ПРВИ РАЗРЕД СРЕДЊЕ ШКОЛЕ**

**ЗА ШКОЛСКУ 2014/2015. ГОДИНУ**

**У АУТОНОМНОЈ ПОКРАЈИНИ ВОЈВОДИНИ**

Нови Сад, децембар 2014. године

**УВОД**

Циљ Информације јесте да прикаже реализацију Одлуке о броју места за упис ученика у први разред средњих школа чији је оснивач Аутономна покрајина Војводина (у даљем тексту: АП Војводина) у школској 2014/2015. години, односно, да прикаже упис ученика у први разред средњег образовања и васпитања у АП Војводини.

Информација је израђена на основу: података које је Покрајински секретаријат за образовање, прописе, управу и националне мањине – националне заједнице (у даљем тексту: Секретаријат) прикупио од основних и средњих школа на територији АП Војводине; Одлуке о броју места за упис ученика у први разред средњих школа чији је оснивач АП Војводина у школској 2014/2015. години; Покрајинске скупштинске одлуке о броју и просторном распореду средњих школа чији је оснивач АП Војводина; Одлуке Министарства просвете, науке и технолошког развоја Републике Србије о упису ученика у средње школе за школску 2014/2015. годину; Конкурса за упис ученика у средњу школу за школску 2014/2015. годину.

Сагласно члану 30. тачка 19, члану 33. и члану 35. став 1. Покрајинске скупштинске одлуке о Влади АП Војводине („Службени лист АПВ”, број: 4/2010), а у вези са чланом 34. став 1. тачка 3. Закона о утврђивању надлежности АП Војводине („Службени гласник РС”, број: 99/2009 – Одлука УСРС – 67/2012), Покрајинска влада донелаје **Одлуку о броју места за упис у први разред средњих школа чији је оснивач АП Војводина у школској 2014/2015. години**.

Утврђивање броја места за упис ученика у средње школе врши се као поверен посао и Министарство просвете, науке и технолошког развоја Републике Србије објавило је јединствени конкурс за упис ученика у први разред средњих школа у школској 2014/2015. години.

Поступак утврђивања броја ученика за упис у први разред средњих школа за школску 2014/2015. годину, Секретаријат је започео у новембру 2013. године, на основу захтева школа и мишљења локалних самоуправа.

У поступку утврђивања Предлога одлуке, Секретаријат је тражио од јединица локалне самоуправе да, ради усклађивања потреба својих средина са уписном политиком на нивоу АП Војводине, обаве консултације са средњим школама на својој територији и размотре број ученика осмог разреда, реализацију прошлогодишњег плана уписа ученика у први разред средњих школа, потребе средине за одређеним занимањима и предложе план уписа ученика у први разред средњих школа за школску 2014/2015. годину, као и да предложе евентуалне измене у погледу увођења нових подручја рада и образовних профила.

Секретаријат је током априла 2014. године израдио Предлог одлуке и након консултација с Министарством просвете, науке и технолошког развоја Републике Србије, овај предлог упутио на разматрање и усвајање Покрајинској влади.

Одлуком о броју места за упис ученика у први разред средњих школа чији је оснивач АП Војводина у школској 2014/2015. години, а која је донета на седници Владе АП Војводине одржаној 23. априла 2014. године, у средњим школама на територији АП Војводине предвиђен је упис **20.229 редовних ученика, 1.297 ванредних ученика и 580 ученика са сметњама у развоју**.

Упис ученика у средње школе извршен је на основу Одлуке Покрајинске владе о броју места за упис у први разред средњих школа, Одлуке министра просвете, науке и технолошког развоја Републике Србије и Конкурса за упис ученика у средње школе за школску 2014/2015. годину.

Министарство просвете, науке и технолошког развоја Републике Србије објавило је Конкурс маја 2014. године, у специјалном броју Просветног прегледа који је био доступан основним и средњим школама.

Одлуком Министарства просвете, науке и технолошког развоја Републике Србије о упису ученика у средње школе за школску 2014/2015. годину, утврђен је број места за упис у први разред средњих школа на територији Републике Србије по школама, подручјима рада, образовним профилима, трајању образовања и наставним језицима.

Одлуком је посебно регулисан упис кандидата који су седми или осми разред основне школе завршили у иностранству, као и начин вредновања општег успеха за кандидате који су шести разред основне школе завршили у иностранству.

Услови за упис, поступак избора кандидата, као и начин спровођења Конкурса били су саставни делови Одлуке и објављени су у Конкурсу.

Конкурсом су дати услови за упис ученика, мерила и начин избора кандидата, календар уписа, посебни здравствени услови, потребна документа за упис ученика и преглед свих средњих школа у Републици Србији с планираним бројем места за упис ученика према подручју рада, трајању школовања и образовним профилима. Поред тога, посебно је назначен број места за упис ученика у школе које организују наставу на језицима националних мањина – националних заједница.

Ученици су полагали завршни испит који се састојао из три теста: тест из српског односно матерњег језика, математике и комбиновани тест из природних и друштвених наука (биологија, географија, исорија, физика и хемија).

Кандидати за упис у специјализоване школе, односно, специјализована одељења гимназија и уметничке школе, полагали су пријемни испит. На том испиту проверавана су одређена знања стечена у претходном образовању, као и посебне способности кандидата, неопходне за одређену школу и образовни профил.

Календаром уписа прописани су услови и термини пријављивања ученика за упис, теримини полагања пријемног и завршног испита, као и термини уписа ученика у први разред средње школе за школску 2014/2015. годину.

1. **УПИС УЧЕНИКА У ПРВИ РАЗРЕД СРЕДЊИХ ШКОЛА**

**ЗА ШКОЛСКУ 2014/2015. ГОДИНУ**

На територији АП Војводине постоји **131 средња школа**, од којих је **26 гимназијa** (општих и специјализованих), **75 стручних школа**, **десет мешовитих** **школа**, **десет уметничких школа** и **десет средњих школа за ученике са сметњама у развоју.**

Одлуком о броју места за упис у први разред средњих школа чији је оснивач АП Војводина у школској 2014/2015. години, у средњим школама на територији АП Војводине за упис је **предвиђено 20.229 места и то:**

- **14.944** места у **75 стручних школа** (3.734 места за трогодишње образовање и 11.210 места за четворогодишње образовање);

- **3.732** места у **26 гимназија** (од којих је у специјализованим гимназијама за обдарене ученике филолошке струке 192 места, 60 места за обдарене ученике математичке струке и 40 места за обдарене ученике рачунарске гимназије);

- **473** места у **десет уметничких школа**;

-**1.080** места у **десет мешовитих школа** (у средњем стручном образовању предвиђена су 720 места – 150 места за трогодишње образовање и 570 места за четворогодишње образовање, а за гимназијско образовање – 360 места);

- 554 места у **десет средњих школа за образовање ученика са сметњама у развоју,** при чему је 26 места планирано за упис ученика са сметњама у развоју у први разред средњег образовања у Средњој стручној шклоли „4. јули” у Врбасу (планирани број места за упис ученика са сметњама у развоју не улази у укупну квоту планираних места за упис редовних ученика у први разред средњих школа на територији АП Војводине).

Конкурсом Министарства просвете, науке и технолошког развоја Републике Србије и Допунама Конкурса одобренасу **20.389** местa за упис ученика, односно 160 места више него у Одлуци о броју места за упис у први разред средњих школа чији је оснивач АП Војводина у школској 2014/2015. години. Наиме, због потребе привреде је накнадно одобрен упис трогодишњих занимања као што су руковалац постројења за добијање нафте, бравар, заваривач, електричар, индустријски механичар.

Новине у плану уписа у школској 2014/2015. години биле су:

* У осам средњих школа **први пут** су **планирани** следећи образовни профили:
  + 1. *Техничар друмског саобраћаја* у Средњој школи ''Доситеј Обрадовић'' у Новом Кнежевцу;
    2. *Руковалац постројења за добијање нафте* у Техничкој школи у Зрењанину;
    3. *Медицинска сестра - васпитач* у Медицинској школи ''Стевица Јовановић'' у Панчеву;
    4. *Бравар-заваривач* у Техничкој школи ''Иван Сарић'' у Суботици;
    5. *Обдарени ученици у рачунарској гимназији* у Гимназији ''Јован Јовановић Змај'' у Новом Саду;
    6. *Електричар* у Електротехничкој школи ''Михајло Пупин'' у Новом Саду;
    7. *Индустријски механичар* у Техничкој школи ''Миленко Веркић Неша'' у Пећинцима;
    8. *Обдарени ученици у рачунарској гимназији* у Митровачкој гимназији у Сремској Митровици.

За упис **17.168 ученика** у први разред средњих школа на територији АП Војводине у школској 2014/2015. години, који су у школској 2013/2014. години завршили **осми разред**, планиранo je **20.389 места**, односно **18,76% више места за упис** од броја ученика осмог разреда.

У **121 редовној средњој школи у АП Војводини,** у први разред средњих школа у школској 2014/2015. години **уписано** је **укупно 16.733 ученика,** што је **872 ученика мање** него у претходној школској години или **4,95% мање**. **Планирани упис остварен је са 82,07% (на планирана 20.389 места уписано је 16.733 ученика).**

Структура реализације плана уписа, према дужини трајања образовања јесте:

|  |  |  |  |  |  |  |
| --- | --- | --- | --- | --- | --- | --- |
| Дужина трајања образовања | ПЛАНИРАНО | | | УПИСАНО | | |
| Бр. одељ. | Бр. уч. | План изражен у % | Бр. одељ. | Бр. уч. | Реализација плана изражена у % |
| Три  године | 124 | 3.720 | 18,24% | 123 | 2.606 | 15,57% |
| Четири године | 582 | 16.669 | 81,76% | 573 | 14.127 | 84,43% |
| Укупно | 706 | 20.389 | 100,00% | 696 | 16.733 | 100,00% |

Настава на два језика у првом разреду средњег образовања и васпитања реализује се у 37 школа (од тога у 32 на српском и мађарском наставном језику, у две на српском и словачком, у две на српском и румунском и у једној школи на српском и русинском наставном језику), а настава на једном наставном језику реализује се у 80 школа (од тога у 78 на српском и у две на мађарском наставном језику). У две средње школе, поред наставе на српском и мађарском језику, реализује се настава и на хрватском језику, а у једној средњој школи, поред наставе на српском и мађарском језику, реализује се настава и на словачком језику.

План уписа ученика у први разред средњих школа у АП Војводини, у којима се настава одржава на **српском језику,** реализован је са **83,81%**, што је за **2%** **мање** у односу на претходну школску годину, јер је на планираних **17.875 места** у **619 одељења**, уписано **14.982 ученика** у **610 одељења** (табела 1.). У односу на прошлу школску годину, планирано је 565 места мање, а укупан **број уписаних ученика мањи је за 744 или 4,73%**. Просечан број ученика у одељењу је око **25**.

У току 2013/2014. школске године, наставу на једном од **језика националних мањина-националних заједница – мађарском, словачком, румунском, русинском или хрватском** – похађало је **2.324 ученика осмог разреда (89 мање него прошле школске године)**, од којих је **1.751** **ученика** (**75,34%**) **наставило да се школује на матерњем језику** у средњој школи у школској 2014/2015. години (2,53% мање).

План уписа ученика у први разред средњих школа у АП Војводини, у којима се настава изводи на **мађарском језику,** реализован је са **68,81%**, што је за **2,55% мање** у односу на претходну школску годину, јер је на планирана **2.244 места** у **78** одељења, уписано **1.544 ученика** у **77 одељења** (табела 2.). У односу на прошлу школску годину, **број уписаних ученика мањи** је **за 135 или 8%**. Просечан број ученика у одељењу је око **20**.

Број ученика основних школа који су у **завршном (осмом) разреду** у школској 2013/2014. години похађали наставу на мађарском језику јесте **1.722** (119 ученика мање него претходне школске године), од којих је **1.544 ученика** или **89,66% наставило школовање на матерњем језику**, што је за **1,54% мање** него претходне школске године.

План уписа ученика у први разред средњих школа у АП Војводини, који наставу слушају на **словачком језику,** реализован је са **85,83%** (19,16% више), јер је на планираних **120 места** у четири одељења, уписано **103 ученика** у четири одељења (табела 3.). Планирано је 30 места мање него претходне школске године, док је **број уписаних ученика** **већи за 3**.

У основним школама, у школској 2013/2014. години, наставу на словачком језику похађало је **343 ученика** осмог разреда (6 ученика више него прошле школске године), од којих је **103 ученика** или **30% наставило школовање на матерњем језику (као и претходне школске године)**.

План уписа ученика у први разред средњих школа у АП Војводини, који похађају наставу на **румунском језику,** реализован је са **95**%, што је за **13,33% више** у односу на претходну школску годину, јер јена **60 места** уписано **57 ученика** или **8 ученика више** него прошле школске године (табела 4.). Просечан број ученика у одељењу је око **29**.

Уосновним школама, у школској 2013/2014. години, наставу на румунском језику похађало је **155 ученика** **осмог разреда** (24 ученика више него претходне школске године), од којих је **57 ученика** или **36,77% наставило школовање на матерњем језику.** Изражено у процентима,**0,63% мање** ученика него прошле школске године је наставило школовање на матерњем језику.

План уписа ученика у први разред средњих школа у АП Војводини, који похађају наставу на **русинском језику,** реализован је са **43,33%**, што је за **6,66% више** него претходне школске године, јер је на планираних **30 места** уписано **13 ученика** (табела 5.). У односу на прошлу школску годину, **број уписаних ученика већи** је **за два.**

Уосновним школама, у школској 2013/2014. години, наставу на русинском језику похађала су **56 ученика** **осмог разреда** (шест ученика мање него претходне школске године), од којих је **13 ученика**, или **23,21%, наставило школовање на матерњем језику**, што је за **5,47% више** него прошле школске године.

План уписа ученика у први разред средњих школа, у АП Војводини, у којима се настава похађа на **хрватском језику,** реализован је са **56,66%**, јер је на планираних **60 места** уписано **34 ученика** (табела 6.). У односу на прошлу школску годину, **број уписаних ученика мањи** је **за шест.**

У основним школама, у школској 2013/2014. години, наставу на хрватском језику похађала су **48 ученика осмог разреда, од којих је 34 ученика, или 70,83% наставило школовање на матерњем језику.**

У табели је дат приказ **броја ученика припадника** **националних мањина – националних заједница,** који су након основног образовања **наставили школовање на матерњем језику** у школској 2014/2015. години:

|  |  |  |  |  |  |  |  |
| --- | --- | --- | --- | --- | --- | --- | --- |
| Наставни језик | Осми разред 2012/2013. | Наставили школовање на матерњем језику школске 2013/2014.  (%) | | Трогодишње образовање | % | Четворогодишње образовање | % |
| Мађарски језик | 1.722 | 1.544 | 89,66% | 281 | 18,20% | 1.263 | 81,80% |
| Словачки језик | 343 | 103 | 30% | … | … | 103 | 100% |
| Румунски језик | 155 | 57 | 36,77% | … | … | 57 | 100% |
| Русински језик | 56 | 13 | 23,21% | … | … | 13 | 100% |
| Хрватски језик | 48 | 34 | 70,83% | ... |  | 34 | 100% |

Изражено у процентима, више ученика него претходне школске године је наставило школовање на русинском, словачком и румунском језику, док су ученици који су основну школу завршили на мађарском и хрватском наставном језику у нешто мањем проценту наставили да се школују на матерњем језику.

Графички приказ броја ученика припадника националних мањина - националних заједница, који су након основног образовања наставили школовање на матерњем језику, у школској 2014/2015. години:

У средњим школама на територији АП Војводине није организована настава на ромском језику као језику националне заједнице.

У складу са Законом о средњој школи, ученици су обавезни да приликом уписа у први разред изаберу један од **изборних предмета** (*верска настава* или *предмет етичко-хуманистичког садржаја,* то јест *грађанско васпитање*). Од укупног броја ученика првог разреда средње школе који наставу похађају **на српском језику** (14.982), **7.169 ученика** или **47,85%** определило се за изборни предмет – **грађанско васпитање**, а **7.813 ученика** (**52,15%**) за **верску наставу**. Од **1.544 ученика** који наставу похађају **на мађарском језику**, **705 ученика** или **45,66%** определило се за **грађанско васпитање,** а **839 ученика** или **54,34%**, за **верску наставу**. Од **103** ученика који наставу похађају **на словачком језику**, **88 ученика** или **85,44%** определило се за **грађанско васпитање, а 15 ученика (14,56%)** за **верску наставу**. Од **57** ученика уписаних за наставу **на румунском језику**, **20 ученика (35,09%)** определило се за **грађанско васпитање, а 37 ученика** или **64,91%** за **верску наставу.** Од **34** ученика уписаних за наставу **на** **хрватском језику**, **8 ученика (23,53%)** определилосе **за грађанско васпитање, а 26 ученика** или **76,47%** за **верску наставу.** Од **13** ученика који наставу похађају **на русинском језику, пет ученика** или **38,46%** определило се за **грађанско васпитање**, а **осам ученика** или **61,54%** за **верску наставу**. Као и претходне школске године, на мађарском и румунском наставном језику је већи број ученика опредељених за верску наставу, док на словачком више ученика похађа грађанско васпитање. Ове школске године се за разлику од претходне, на српском, хрватском и русинском језику више ученика определило за верску наставу.

**2.** **УПИС УЧЕНИКА У ПРВИ РАЗРЕД СРЕДЊИХ ШКОЛА У**

## ТРОГОДИШЊЕМ ТРАЈАЊУ

У АП Војводини у **75 средњих школа,** уписани су ученици у први разред **трогодишњег образовања** за образовне профиле **11 подручја рада.** Трогодишње образовање организовано је на српском и мађарском наставном језику.

**Упис** ученика у први разред **трогодишње школе** **реализован** је **са 70%**, јер је на **3.720 места** уписано **2.606 ученикa**, који су распоређени у **123 одељења**. Просечан број ученика у одељењу је око 22. У односу на претходну школску годину, за трогодишње образовање планирана су **49 места** или **1,30% мање**, а уписано **73 ученика** или **2,72% мање**.

У оквиру трогодишњег школовања у пет школа одобрен је упис четири нова образовна профила: *руковалац постројења за добијање нафте*, *бравар-заваривач*, *електричар* и *индустријски механичар*.

За четири средње школе је планиран упис четири огледна одељења образовних профила *модни кројач – оглед* и *оператер машинске обраде – оглед* у трогодишњем трајању са 84 места, а уписано је 27 ученика у два одељења.

План уписа ученика у школе на **српском наставном језику** остварен је са **73,88%,** јер је на планираних **3.190 места** уписано **2.325 ученика.** У односу на претходну школску годину, за 169 или 5,03% смањен је број планираних места за упис, а за 101 или 4,16% смањен је број уписаних ученика.

У школама у којима се настава реализује на **мађарском језику**, упис је остварен са **53,02%** (8,68% мање него претходне године)**,** јер су на планираних **530 места** уписано **281 ученика.** У односу на претходну школску годину, број планираних места већи је за 120 или 29,27%, а број уписаних ученика већи је за 28 или 11,07%.

У АП Војводини, **по подручјима рада**, за **трогодишње** **образовање** уписано је:

|  |  |  |  |  |  |  |  |
| --- | --- | --- | --- | --- | --- | --- | --- |
| Подручје рада | ПЛАНИРАНО | | | УПИСАНО | | | |
| српски | Језик националне  мањине | укупно | српски | Језик националне  мањине | укупно | Реализација уписа |
| Пољопривреда, производња и  прерада хране | 330 | 60 | 390 | 195 | 31 | 226 | 57,95% |
| Шумарство и  обрада дрвета | 60 | ... | 60 | 22 | ... | 22 | 36,67% |
| Машинство и  обрада метала | 790 | 110 | 900 | 474 | 66 | 540 | 60% |
| Електротех-  ника | 240 | 30 | 270 | 133 | 10 | 143 | 52,96% |
| Текстилство и  кожарство | 30 | ... | 30 | 25 | ... | 25 | 83,33% |
| Геодезија и  грађевинарство | 30 | 60 | 90 | 10 | 19 | 29 | 32,22% |
| Саобраћај | 300 | 30 | 330 | 290 | 17 | 307 | 93,03% |
| Трговина, угоститељство и туризам | 930 | 180 | 1.110 | 786 | 116 | 902 | 81,26% |
| Личне услуге | 420 | 60 | 480 | 326 | 22 | 348 | 72,5% |
| Здравство и  социјална заштита | 30 | ... | 30 | 34 | ... | 34 | 113,33% |
| Геологија, рударство и металургија | 30 | ... | 30 | 30 | ... | 30 | 100% |
| Укупно | 3.190 | 530 | 3.720 | 2.325 | 281 | 2.606 | 70,05% |

Најрационалније планирање места за упис ученика било је у подручјима рада: саобраћај – 93,03%, трговина, угоститељство и туризам – 81,26% и личне услуге – 72,5%, с обзиром на велики број планираних места. У подручју рада здравства и социјалне заштите упис је реализован са 113,33% јер је на 30 планираних места уписано 34 ученика. Најслабија реализација уписа била је у подручју рада –геодезија и грађевинарство (32,22%), а затим – шумарство и обрада дрвета (36,67%).

3. **УПИС УЧЕНИКА У ПРВИ РАЗРЕД СРЕДЊИХ ШКОЛА У**

## ЧЕТВОРОГОДИШЊЕМ ТРАЈАЊУ

На територији АП Војводине у **121 средњој школи** уписани су ученици у први разред за образовне профиле са четворогодишњим трајањем у гимназије, стручне школе, мешовите и уметничке школе. Планирани су образовни профили 13 подручја рада.

Ученицима је дата могућност да наставу похађају на **српском** или на **мађарском**, **словачком**, **румунском**, **русинском** и **хрватском** **језику**.

**Упис** ученика у средње школе за **четворогодишње школовање** **реализован** је са **84,75%**, јер је на планираних **16.669 места** уписано **14.127 ученика**, који су распоређени у **573 одељења**. Просечан број ученика у одељењу је **25**.

У односу на претходну школску годину за упис су планирана **655 места мање**, а **број** **уписаних ученика** **мањи** је **за** **799. Проценат реализације** плана уписа ученика је **мањи за 1,41%**.

Највише места за упис предвиђено је, као и претходних година, за гимназијско образовање – 4.207 места. У стручним и мешовитим школама највећи је број места планиран за подручје рада: економија, право и администрација (2.412 места), електротехника (1.790 места), пољопривреда, производња и прерада хране (1.450 места), машинство и обрада метала (1.320 места) и здравство и социјална заштита (1.320 места).

У оквиру четворогодишњег образовања, у четири школе одобрен је упис ученика за образовне профиле који до сада нису били заступљени у тим школама: у Митровачкој гимназији и Гимназији ''Јован Јовановић Змај'' у Новом Саду по одељење *обдарених ученика у рачунарској гимназији*; по први пут образовни профил у четворогодишњем трајању у Средњој школи ''Доситеј Обрадовић'' у Новом Кнежевцу – *техничар друмског саобраћаја*; у Медицинској школи ''Стевица Јовановић'' у Панчеву *медицинска сестра-васпитач*.

У 28 средњих школа планиран је упис 47 огледних одељења са 1.128 места, за 12 образовна профила: администратор рачунарских мрежа – оглед, комерцијалиста – оглед, банкарски службеник – оглед, службеник осигурања – оглед, архитектонски техничар – оглед, техничар за одржавање објеката – оглед, електротехничар информационих технологија – оглед, техничар за обликовање намештаја и ентеријера – оглед, техничар за ловство и риболовство, винар-виноградар – оглед, техничар за безбедност саобраћаја – оглед и моделар одеће – оглед.

Укупно је уписано 922 ученика у планирана огледна одељења у четворогодишњем трајању. Планирано је 108 места мање, а уписано 233 ученика мање него прошле школске године.

План уписа ученика у школама на **српском језику** остварен је са **86,19%**, јер је на планираних **14.685 места** уписано **12.657 ученика**. **Реализација уписа** је у односу на прошлу школску годину **мања за 2%**, будући да је **број** планираних **места мањи за 396**, а **број** уписаних **ученика мањи за 643**.

У школама у којима се настава изводи на **мађарском језику**, упис је остварен са **73,69%**, јер је на планирана **1.714 места** уписно **1.263 ученика**. Реализација уписа је иста као прошле школске године.

У школама у којима се настава изводи на **словачком језику**, упис је остварен са **85,83%,** што је за **19,16% више** него прошле школске године, јер је на планираних **120 места** (30 места мање него претходне године) уписано **103 ученика** (3 ученика више него претходне школске године).

У школама у којима се настава изводи на **румунском језику** упис је остварен са **95%**, јер је на планираних **60 места,** уписано **57 ученика (**осам ученика више него прошле школске године**)**.

У школи у којој се настава изводи на **русинском језику,** упис је остварен са **43,33%**, јер је на планираних **30 места** уписано **13 ученика**. У односу на претходну школску годину, уписано је **два ученика више**.

У школи у којој се настава изводи на **хрватском језику,** упис је остварен са **85%**, јер је на планираних **60 места** уписано **34 ученика**. У односу на претходну школску годину уписано је **шест ученика мање**.

У односу на прошлу школску годину, мала су одступања реализације уписа на српском и мађарском наставном језику. Рационалније је планиран упис на словачком језику, па је и реализација знатно боља. На румунском, русинском и хрватском наставном језику планиран је исти број места као и претходних година, а број уписаних ученика варира из године у годину и с обзиром да је мали број ученика у питању, знатно утиче на процентуално изражену рационалност уписа.

У АП Војводини, по подручјима рада, у **четворогодишњем** образовању уписано је:

|  |  |  |  |  |  |  |  |
| --- | --- | --- | --- | --- | --- | --- | --- |
| Подручје рада | ПЛАНИРАНО | | | УПИСАНО | | | |
| српски | Језик националне  мањине | укупно | српски | Језик националне  мањине | укупно | Реализација уписа |
| Гимназија | 3.659 | 548 | 4.207 | 3.315 | 420 | 3.735 | 88,78% |
| Пољопривреда, производња и прерада хране | 1.220 | 230 | 1.450 | 897 | 163 | 1.060 | 73,10% |
| Шумарство и обрада дрвета | 300 |  | 300 | 232 |  | 232 | 77,33% |
| Машинство и обрада метала | 1.170 | 150 | 1.320 | 860 | 109 | 969 | 73,41% |
| Електротехника | 1.556 | 234 | 1.790 | 1.402 | 170 | 1.572 | 87,82% |
| Хемија,неметали и графичарство | 1.104 | 90 | 1.194 | 772 | 39 | 811 | 67,92% |
| Текстилство и кожарство | 244 |  | 244 | 135 |  | 135 | 55,33% |
| Геодезија и грађевинарство | 408 | 84 | 492 | 291 | 42 | 333 | 67,68% |
| Саобраћај | 680 | 50 | 730 | 650 | 30 | 680 | 93,15% |
| Трговина, угоститељство и туризам | 720 |  | 720 | 678 |  | 678 | 94,17% |
| Економија, право и администрација | 2.142 | 270 | 2.412 | 1.952 | 219 | 2.171 | 90% |
| Здравство и социјална заштита | 1.080 | 240 | 1.320 | 1.153 | 239 | 1.392 | 105,45% |
| Култура, уметност и јавно  информисање | 402 | 88 | 490 | 320 | 39 | 359 | 73,26% |
| Укупно | 14.685 | 1.984 | 16.669 | 12.657 | 1.470 | 14.127 | 84,75% |

Ученици су показали највеће интересовање за упис у подручјима рада: здравство и социјална заштита (105,45%), саобраћај (93,15%), економија, право и администрација (90%), трговина, угоститељство и туризам (94,17%). Највише слободних места остало је у подручјима рада: текстилство и кожарство (реализација уписа је 55,33%) и геодезија и грађевинарство (67,68%).

\*\*\*

**Разлика у броју уписаних ученика** у први разред средњих школа за школску 2013/2014. и 2014/2015. годину дата је у следећој табели:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Наставни језик | **Шк. 2013/2014. год.** | | | **Шк. 2014/2015. год.** | | | **Разлика** | | |
| 3 год. | 4 год. | укупно | 3 год. | 4 год. | укупно | 3 год. | 4 год. | укупно |
| Српски језик | 2.426 | 13.300 | 15.726 | 2.325 | 12.657 | 14.982 | -101 | -643 | -744 |
| Мађарски језик | 253 | 1.426 | 1.679 | 281 | 1.263 | 1.544 | +28 | -163 | -135 |
| Словачки језик |  | 100 | 100 |  | 103 | 103 |  | +3 | +3 |
| Румунски језик |  | 49 | 49 |  | 57 | 57 |  | +8 | +8 |
| Русински језик |  | 11 | 11 |  | 13 | 13 |  | +2 | +2 |
| Хрватски језик |  | 40 | 40 |  | 34 | 34 |  | -6 | -6 |
| Укупно: | 2.679 | 14.926 | 17.605 | 2.606 | 14.127 | 16.733 | -73 | -799 | -872 |

**\* \* \***

На основу прегледа броја ученика уписаних у први разред средње школе у протеклих **пет година**, по наставним језицима и школским годинама, стање је следеће:

|  |  |  |  |  |  |
| --- | --- | --- | --- | --- | --- |
| Наставни језик | **Шк. 2010/2011. год.** | **Шк. 2011/2012. год.** | **Шк. 2012/2013. год.** | **Шк. 2013/2014. год.** | **Шк. 2014/2015. год.** |
| укупно | укупно | укупно | укупно | укупно |
| Српски језик | 18.792 | 17.794 | 17.806 | 15.726 | 14.982 |
| Мађарски језик | 1.954 | 1.989 | 1.945 | 1.679 | 1.544 |
| Словачки језик | 97 | 97 | 112 | 100 | 103 |
| Румунски језик | 39 | 64 | 46 | 49 | 57 |
| Русински језик | 15 | 14 | 18 | 11 | 13 |
| Хрватски језик | 37 | 36 | 34 | 40 | 34 |
| Укупно | 20.934 | 19.994 | 19.961 | 17.605 | 16.733 |

Током последњих пет школских година број ученика уписан у први разред средњих школа континуирано опада, тако да је школске 2014/2015. године мањи за чак 20,07% у односу на школску 2010/2011. годину.

Кретање броја ученика у петогодишњем периоду, према језику образовноваспитног рада, приказују следећи графикони:

**4. УПИС УЧЕНИКА У ПРВИ РАЗРЕД ПРИВАТНИХ СРЕДЊИХ ШКОЛА НА**

**ТЕРИТОРИЈИ АП ВОЈВОДИНЕ**

У школској 2014/2015. години, на територији АП Војводине делатност средњег образовања обавља 21 приватна средња школа за које је Секретаријат утврдио да испуњавају услове у погледу простора, опреме, наставних средстава и потребног броја наставника за почетак рада и обављање делатности средњег образовања и васпитања.

Податке о уписаним ученицима у школској 2014/2015. години доставило је 16 школа. Према достављеним подацима, у први разред је уписано 175 редовних ученика, што је 1,05% од укупног броја ученика првог разреда средњег образовања. Највише има ученика уписаних у подручју рада – здравство и социјална заштита (44) и гимназијско образовање (82), а затим економија, право и администрација (24). У први разред приватних средњих школа уписују се и ванредни ученици старији од 17 година, као и ученици који су започели па прекинули образовање у другим средњим школама.

Упис редовних ученика у први разред у приватним средњим школама у школској 2014/2015. години, реализован је у следећим подручјима рада: гимназија; економија, право и администрација; здравство и социјална заштита; трговина, угоститељство и туризам; саобраћај.

Наведена квота није обухваћена Одлуком о броју места за упис ученика у први разред средњих школа, чији је оснивач АП Војводина у школској 2014/2015. години, будући да Покрајинска влада утврђује само број места за упис ученика у први разред средњих школа чији је оснивач АП Војводина. Међутим, информација о могућностима и реализацији уписа ученика у приватне средње школе на територији АП Војводине може се сматрати значајном за Покрајинску владу.

**\* \* \***

**На основу изложеног, може се констатовати**:

1. Планирани **број места** за упис ученика у први разред средњих школа у школској 2014/2015. години у АП Војводини **већи** је од броја ученика завршног разреда основних школа **за 18,76%** (у осмом разреду било је укупно 17.168 ученика, а планом уписа предвиђено је 20.389 места). У односу на претходну школску годину, број ученика осмог разреда мањи је за 710, а планирано је 704 места мање за упис.
2. Планирани упис ученика у први разред средње школе реализован је са **82,07% – на 20.389 места уписано је 16.733 ученика,** с тим што је **у трогодишњим школама** план уписа реализован са **70,05%,** а **у четворогодишњим** са **84,75%.** У односу на претходну школску годину, **реализација плана уписа** ученика **мања** је **за 1,39%.**
3. У средњим школама у којима се настава изводи **на српском језику**, **упис** ученика **реализован** је са **83,81%**, што је за **2%** **мање** у односу на претходну школску годину, јер је на планираних 17.875 места у 619 одељења, уписано 14.982 ученика у 610 одељења (табела 1.) (уписано 744 ученика или 4,73% мање).
4. У средњим школама у којима се настава изводи **на мађарском језику, упис** ученика **реализован** је са **68,80%**, што је за **2,56%** **мање** него претходне године, јер је на планирана 2.244 места у 78 одељења, уписано 1.544 ученика у 77 одељења (табела 2.) (уписано 135 ученика или 8,04% мање).
5. У средњим школама у којима се настава изводи **на словачком језику,** **упис** је **реализован** са **85,83% или 19,16% више** у односу на претходну годину, јер је на планираних 120 места у четири одељења, уписано 103 ученика у четири одељења (табела 3.) (уписано 3 ученика или 3% више).
6. У средњим школама у којима се настава изводи **на румунском језику, упис** је **реализован** са **95% или 13,33% више** у односу на претходну годину, јер је на планираних 60 места уписано 57 ученика (табела 4.) (уписано осам ученика или 16,33% више).
7. У средњој школи у којој се настава изводи **на русинском језику,** **упис** је **реализован** са **43,33% или 6,66% више** него претходне године, јер је на планираних 30 места уписано 13 ученика (табела 5.) (уписано два ученика или 18,18% више).
8. У средњој школи у којој се настава изводи **на хрватском језику,** **упис** је **реализован** са **56,67% или 10% мање** него претходне године, јер је на планираних 60 места уписано 34 ученика (табела 6.) (уписано шест ученика или 15% мање).
9. **Настава на два језика** реализује се у **37 средњих школа** (у 32 – на српском и мађарском језику, у две – на српском и словачком језику, у две – на српском и румунском језику и у једној – на српском и русинском језику), а **настава на једном језику** реализује се у **80 школа** (у 78 на српском и у две на мађарском језику). **У три школе** **настава** се реализује **на три језика:** у две школе на српском, мађарском и хрватском језику и у једној школи на српском, мађарском и словачком језику.
10. У току 2013/2014. школске године, наставу на језицима националних мањина-националних заједница похађало је **2.324 ученика осмог разреда**, од којих је **1.751 ученик** (**75,34%**) **наставио да се школује на матерњем језику** и у средњој школи у школској 2014/2015. години, што је **2,53% мање** него претходне школске године.
11. Од укупно **21 регистроване приватне средње школе на територији АП Војводине**, на основу достављених података од 16 приватних средњих школа на територији АП Војводине, уписано је **175 редовних ученика** у пет подручја рада.

ПРЕДЛОГ

Покрајинска влада на ......... седници одржаној ......... 2014. године, размотрила је и п р и х в а т и л а **ИНФОРМАЦИЈУ О УПИСУ УЧЕНИКА У ПРВИ РАЗРЕД СРЕДЊЕ ШКОЛЕ ЗА ШКОЛСКУ 2014/2015. ГОДИНУ У АУТОНОМНОЈ ПОКРАЈИНИ ВОЈВОДИНИ** и д о н е л а следеће

# З А К Љ У Ч К Е

1. Задужује се Покрајински секретаријат за образовање, прописе, управу и националне мањине-националне заједнице да, приликом планирања уписа ученика у први разред средње школе за школску 2015/2016. годину, планирани број места по подручјима рада и образовним профилима усклађује с потребама локалне заједнице, тржишта рада и стратегије привредног развоја АП Војводине и бројем ученика завршних – осмих разреда у основним школама АП Војводине.
2. Наведену Информацију доставити на разматрање Одбору за образовање и науку и Одбору за националну равноправност Скупштине АП Војводине.

## П Р И Л О З И